**Antti Leikas** (s. 8. huhtikuuta 1967 Savonlinna) on suomalainen kirjailija. Leikas on toiminut työuransa aikana lehtikuvaajana, IT-ammattilaisena, yritysjohtajana ja viestintäalan yrittäjänä. 

Leikas on valmistunut Oulun yliopistosta filosofian maisteriksi vuonna 1995, pääaineinaan matematiikka, filosofia ja kirjallisuus. Hän on suorittanut myös eMBA-tutkinnon.

Hänen esikoisteoksensa *Melominen* ilmestyi vuonna 2011. Se on yhdenpäivänromaani, joka kertoo perheellisen yhteyspäällikkö Arto Jaakkolan kujanjuoksusta kodin ja työn välissä, kellon ympäri. Teos oli ehdolla Helsingin Sanomien esikoiskirjapalkinnon ja Savonia-kirjallisuuspalkinnon saajaksi. Kirjasta muokatun monologinäytelmän pääosaa esitti Aku Hirviniemi.

Leikkaan toinen teos *Huopaaminen* ilmestyi vuonna 2013. Se kertoo kahden insinöörin omituiseksi kääntyvästä seikkailusta ajan virrassa, ja kriitikko Putte Wilhelmsson kuvaa teosta metaforiseksi kyläkomediaksi. Turmio ja perikato -blogissaan Wilhelmsson kirjoittaa *Huopaamisesta* seuraavasti: "Dovlatov itse sanaili näin: "Tolstoin älyä voi kunnioittaa. Iloita Pushkinin hienostuneisuudesta. Arvostaa Dostojevskin hengellistä etsintää. Gogolin huumoria. Ja niin edelleen. Mutta Tšehov on sittenkin ainoa, jota haluaisin muistuttaa." Tässä peräkkäin luettuna nämä lainaukset kertovat Leikaksen romaanista enemmän kuin osaisin omin sanoin ilmaista."

Vesitrilogiaksi kutsutun kokonaisuuden päätti *Soutaminen* vuonna 2015. Kirjan kuvaamassa yritysmaailman myllerryksessä sukupuoliroolit on käännetty nurin, ja kovaotteinen myyntijohtaja Marjo Kukkoaho kieputtaa miehiä miten tahtoo. Helsingin Sanomien kriitikko Matti Mäkelä arvioi Soutamisen sijoittavan Leikkaan paikalleen suomalaisessa kirjallisuuskentässä.

Vuonna 2018 ilmestyi *Tonttu. Matka pimeyteen*, joka määriteltiin mainoslauseissa "maailman ensimmäiseksi tonttutrilleriksi". Kirjan päähenkilö on Antti Leikas -niminen kirjailija, joka sotkeutuu tonttujen geeneistä käytävään eeppiseen kamppailuun.. Kirja ilmestyi tšekiksi vuonna 2019.

Leikkaan seuraava teos *Tonttu. Valot sammuvat* ilmestyi vuonna 2022. Kirja sekoittaa eri kirjallisuudenlajeja tavalla, joka Turun Sanomien kriitikon Erkki Kanervan mukaan saattaa "kirjastonhoitajat ongelmiin".. Teos oli ehdolla 15 000 euron arvoisen Botnia-palkinnon saajaksi.

Teokset
-------

* *Melominen*. Siltala, 2011. ISBN 9789522340573.
* *Huopaaminen*. Siltala, 2013. ISBN 9789522341495.
* *Soutaminen*. Siltala, 2015. ISBN 9789522341952.
* *Tonttu. Matka pimeyteen*. Siltala, 2018. ISBN 9789522345011.
* *Tonttu. Valot sammuvat*. Siltala, 2022. ISBN 9789522345981.

Lähteet
-------

1. 1 2 3 4  Leikas, Antti *Kirjasampo.fi*. Viitattu 11.2.2022.
2. ↑  Teosesittely: Melominen *Kirjasampo.fi*.
3. ↑  Teatteriarvostelu: Melominen *hs.fi*.
4. ↑  Teosesittely: Huopaaminen *Kiiltomato.net*.
5. ↑  Teosanalyysi: Huopaaminen *turmiojaperikato.blogspot.com*.
6. ↑  Kritiikki: Soutaminen *hs.fi*.
7. ↑  Kritiikki: Tonttu. Matka pimeyteen *ksml.fi*.
8. ↑  Teosesittely: Skřítek. Cesta do tmy *paseka.cz*.  Arkistoitu 3.3.2022. Viitattu 3.3.2022.
9. ↑  Kritiikki: Tonttu. Valot sammuvat *ts.fi*.
10. ↑  Botnia-kirjallisuuspalkinto: Ehdokkaat vuonna 2022 *oulunkirjailijaseura.fi*.

Aiheesta muualla
----------------

* Antti Leikas Kustannusosakeyhtiö Siltalan sivuilla

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Tšekki

 |
|  |
| Henkilöt | 
* Yle

 |

 |